b'\n_START_ARTICLE_\nSveti Duh\n_START_SECTION_\nSveti Duh - nazivi\n_START_PARAGRAPH_\n"Sveti Duh" je lastno ime tretje osebe svete Trojice. Jezus ga imenuje tudi: Duh Paraklet (Tola\xc5\xbenik, Advocatus) in Duh resnice. Nova zaveza ga imenuje tudi: Kristusov Duh, Gospodov Duh, Bo\xc5\xbeji Duh, Duh slave, Duh obljube.\n_START_SECTION_\nSimboli Svetega Duha\n_START_PARAGRAPH_\nSimboli Svetega Duha so \xc5\xa1tevilni: \xc5\xbeiva voda, ki izvira iz Kristusovega prebodenega srca in od\xc5\xbeeja kr\xc5\xa1\xc4\x8dene, maziljenje z krizmenim oljem, ki je zakramentalno znamenje krsta, birme, ma\xc5\xa1ni\xc5\xa1kega posve\xc4\x8denja in bolni\xc5\xa1kega maziljenja; ogenj, ki preoblikuje, \xc4\x8desar se dotakne; temen ali svetal oblak, v katerem se razodeva bo\xc5\xbeja slava; polaganje rok, po \xc4\x8demer se podeljuje Duh; golob, ki se spusti na Kristusa in ostane nad njim pri krstu.\n_START_SECTION_\nSveti Duh - preroki\n_START_PARAGRAPH_\nZ besedo preroki razumemo vse tiste, ki jih je Sveti Duh navdihnil, da so govorili v bo\xc5\xbejem imenu. Duh privede prerokbe stare zaveze do polne dovr\xc5\xa1itve v Kristusu, \xc4\x8digar skrivnost razkriva v novi zavezi.\n_START_SECTION_\nSveti Duh - Janez Krstnik\n_START_PARAGRAPH_\nDuh napolni Janeza Krstnika, zadnjega preroka stare zaveze, ki je po njegovem delovanju poslan, da "pripravi za Gospoda dovzetno ljudstvo" (Lk 1,17) in oznani prihod Kristusa, Bo\xc5\xbejega Sina: tistega, na kogar je videl prihajati Duha in ostati nad njim, tistega, "ki kr\xc5\xa1\xc4\x8duje v Svetem Duhu" (Jn 1,33).\n_START_SECTION_\nSveti Duh - Marija\n_START_PARAGRAPH_\nSveti Duh dopolni v Mariji pri\xc4\x8dakovanja in priprave stare zaveze za Kristusov prihod. Na edinstveni na\xc4\x8din jo napolni z milostjo in napravi njeno devi\xc5\xa1tvo rodovitno, da rodi u\xc4\x8dlove\xc4\x8denega Bo\xc5\xbejega Sina. Iz nje napravi mater "celotnega Kristusa", to se pravi mater Jezusa Glave in Cerkve, njegovega Telesa. Marija je navzo\xc4\x8da med dvanajsterimi na binko\xc5\xa1tni dan, ko Duh za\xc4\x8denja "poslednje \xc4\x8dase" z nastopom Cerkve.\n_START_SECTION_\nSveti Duh - odnos med Jezusom\n_START_PARAGRAPH_\nBo\xc5\xbeji Sin je z maziljenjem Duha posve\xc4\x8den za Mesija v svoji \xc4\x8dlove\xc5\xa1ki naravi \xc5\xbee od samega u\xc4\x8dlove\xc4\x8denja. Kristus ga razodeva v svojem nauku, ko izpolnjuje obljubo, dano o\xc4\x8detu, in ga priob\xc4\x8duje porajajo\xc4\x8di se Cerkvi s tem, da ga vdihne v apostole po svojem vstajenju.'